CELEX: 
Language: el
Date: 2019-04-24 00:00:00
Title: ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος III του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου όσον αφορά τα trans-λιπαρά, πλην των trans-λιπαρών που αποτελούν φυσικά συστατικά του λίπους ζωικής προέλευσης

ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 24.4.2019
            
            
               για την τροποποίηση του παραρτήματος III του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου όσον αφορά τα trans-λιπαρά, πλην των trans-λιπαρών που αποτελούν φυσικά συστατικά του λίπους ζωικής προέλευσης 
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα
                  1
               , και ιδίως το άρθρο 8 παράγραφος 2,
            
            
               Εκτιμώντας τα ακόλουθα:
            
            
               (1)Σύμφωνα με τον κανονισμό (ΕΚ) αριθ. 1925/2006, η Επιτροπή μπορεί, με δική της πρωτοβουλία, να αποφασίσει να συμπεριλάβει μια ουσία άλλη πλην των βιταμινών και των ανόργανων συστατικών, ή ένα συστατικό που περιέχει μια τέτοια ουσία, στο παράρτημα III του εν λόγω κανονισμού, στο οποίο απαριθμούνται οι ουσίες η χρήση των οποίων στα τρόφιμα απαγορεύεται, υπόκειται σε περιορισμούς ή βρίσκεται υπό διερεύνηση στην Ένωση, αν η εν λόγω ουσία συνιστά δυνητικό κίνδυνο για τους καταναλωτές, όπως προβλέπεται στο άρθρο 8 παράγραφος 1 του εν λόγω κανονισμού. 
            
            
               (2)Στις 4 Δεκεμβρίου 2009 η Ευρωπαϊκή Αρχή για την Ασφάλεια των Τροφίμων (εφεξής «η Αρχή») εξέδωσε επιστημονική γνώμη
                  2
                στην οποία κατέληγε στο συμπέρασμα ότι η πρόσληψη trans-λιπαρών οξέων θα πρέπει να είναι όσο το δυνατόν χαμηλότερη στο πλαίσιο μιας διατροφής κατάλληλης ως προς τα θρεπτικά στοιχεία. 
            
            
               (3)Στις 3 Δεκεμβρίου 2015 η Επιτροπή ενέκρινε έκθεση σχετικά με τα trans-λιπαρά στα τρόφιμα και στην εν γένει διατροφή του πληθυσμού της Ένωσης
                  3
               . Η έκθεση υπενθύμιζε ότι η στεφανιαία νόσος αποτελεί την κυριότερη αιτία θανάτου στην Ένωση και ότι η υψηλή πρόσληψη trans-λιπαρών αυξάνει σημαντικά τον κίνδυνο καρδιακών παθήσεων, περισσότερο από κάθε άλλη θρεπτική ουσία ανά θερμίδα. 
            
            
               (4)Η έκθεση κατέληγε στο συμπέρασμα ότι ο καθορισμός νόμιμου ορίου για τα βιομηχανικώς παραγόμενα trans-λιπαρά στα τρόφιμα φαίνεται να είναι το πλέον αποτελεσματικό μέτρο από την άποψη της δημόσιας υγείας, της προστασίας των καταναλωτών και της συμβατότητας με την εσωτερική αγορά.
            
            
               (5)Στις 30 Απριλίου 2018 η Επιτροπή ζήτησε από την Αρχή να συγκεντρώσει τα αποτελέσματα των επιστημονικών γνωμοδοτήσεων που έχει ήδη εκδώσει η Αρχή σχετικά με τις επιδράσεις των trans-λιπαρών στην υγεία, ιδίως όσον αφορά τους ισχυρισμούς για τη διατροφή ή την υγεία, τις διατροφικές τιμές αναφοράς και τα πρόσθετα τροφίμων, και να ενημερώσει την Επιτροπή για τον τρόπο με τον οποίο οι εν λόγω επιστημονικές γνωμοδοτήσεις σχετίζονται με τους τρέχοντες στόχους και συστάσεις ως προς την πρόσληψη trans-λιπαρών για τη διατήρηση της υγείας.
            
            
               (6)Στις 19 Ιουνίου 2018 η Αρχή υπέβαλε το συμπέρασμά της με τη μορφή επιστημονικής και τεχνικής βοήθειας. Η Αρχή κατέληξε στο συμπέρασμα
                  4
               , βάσει εξέτασης των διαθέσιμων επιστημονικών στοιχείων, ότι σύμφωνα με τις πιο πρόσφατες εθνικές και διεθνείς συστάσεις η διατροφική πρόσληψη trans-λιπαρών οξέων θα πρέπει να είναι όσο το δυνατόν χαμηλότερη.
            
            
               (7)Στις 15 Μαΐου 2018 η Παγκόσμια Οργάνωση Υγείας ζήτησε την εξάλειψη των βιομηχανικώς παραγόμενων trans-λιπαρών οξέων από τον εφοδιασμό τροφίμων σε παγκόσμιο επίπεδο
                  5
               . 
            
            
               (8)Tα trans-λιπαρά είναι μια ουσία άλλη από τις βιταμίνες και τα ανόργανα συστατικά, που έχει διαπιστωθεί ότι έχει επιβλαβείς επιδράσεις στην υγεία. Κατά συνέπεια, η ουσία θα πρέπει να εγγραφεί στο μέρος Β του παραρτήματος III του κανονισμού (ΕΚ) αριθ. 1925/2006 και η προσθήκη της σε τρόφιμα ή η χρήση της στην παρασκευή τροφίμων θα πρέπει να επιτρέπεται μόνο υπό τους όρους που καθορίζονται στο εν λόγω παράρτημα, με βάση τις υφιστάμενες επιστημονικές και τεχνικές γνώσεις.
            
            
               (9)Οι ορισμοί των όρων «λιπαρά» και «trans» που παρατίθενται στο παράρτημα Ι του κανονισμού (ΕΚ) αριθ. 1169/2011 του Ευρωπαϊκού Κοινοβουλίου και του Συμβουλίου
                  6
                και ο ορισμός του όρου «λιανική» που παρατίθεται στο άρθρο 3 παράγραφος 7 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου
                  7
                θα πρέπει να εφαρμόζονται στους σχετικούς όρους στο μέρος B του παραρτήματος III του κανονισμού (ΕΚ) αριθ. 1925/2006. 
            
            
               (10)Για να διευκολυνθεί η εφαρμογή του παρόντος κανονισμού, είναι αναγκαίο να απαιτείται από τους υπευθύνους των επιχειρήσεων τροφίμων που προμηθεύουν τρόφιμα σε άλλους υπευθύνους επιχειρήσεων τροφίμων, εξαιρουμένων των εμπόρων λιανικής, να τους παρέχουν πληροφορίες σχετικά με την ποσότητα των trans-λιπαρών, πλην των trans-λιπαρών που αποτελούν φυσικά συστατικά του λίπους ζωικής προέλευσης, όταν η εν λόγω ποσότητα υπερβαίνει τα  ανά  λίπους.
            
            
               (11)Προκειμένου να μπορέσουν οι υπεύθυνοι των επιχειρήσεων τροφίμων να προσαρμοστούν στις νέες απαιτήσεις που θα προκύψουν από τον παρόντα κανονισμό, θα πρέπει να θεσπιστούν κατάλληλα μεταβατικά μέτρα. 
            
         
         
            
               (12)Επομένως, ο κανονισμός (ΕΚ) αριθ. 1925/2006 θα πρέπει να τροποποιηθεί ανάλογα.
            
            
               (13)Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Η περιεκτικότητα σε trans-λιπαρά, πλην των trans-λιπαρών που αποτελούν φυσικά συστατικά του λίπους ζωικής προέλευσης, σε τρόφιμα που προορίζονται για τον τελικό καταναλωτή και σε τρόφιμα που προορίζονται για προμήθεια εμπόρων λιανικής, δεν υπερβαίνει τα 2 γραμμάρια ανά 100 γραμμάρια λίπους.
            
            
               Άρθρο 2
            
            
               Οι υπεύθυνοι επιχειρήσεων τροφίμων οι οποίοι προμηθεύουν σε άλλους υπευθύνους επιχειρήσεων τροφίμων τρόφιμα που δεν προορίζονται για τον τελικό καταναλωτή ή που δεν προορίζονται για προμήθεια εμπόρων λιανικής, εξασφαλίζουν ότι παρέχουν στους υπεύθυνους επιχειρήσεων τροφίμων, τους οποίους προμηθεύουν, πληροφορίες σχετικά με την ποσότητα των trans-λιπαρών πλην των trans-λιπαρών που αποτελούν φυσικά συστατικά του λίπους ζωικής προέλευσης, όταν η εν λόγω ποσότητα υπερβαίνει τα 2 γραμμάρια ανά 100 γραμμάρια λίπους.
            
            
               Άρθρο 3
            
            
               Το μέρος B του παραρτήματος III του κανονισμού (EΚ) αριθ. 1925/2006 τροποποιείται σύμφωνα με το παράρτημα του παρόντος κανονισμού.
            
            
               Άρθρο 4
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Τα τρόφιμα που δεν συμμορφώνονται με τον παρόντα κανονισμό μπορούν να συνεχίσουν να διατίθενται στην αγορά έως την 1η Απριλίου 2021.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 24.4.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        ΕΕ L 404 της 30.12.2006, σ. 26. 
               
               
                  
                     (2)
                  
                        EFSA Panel on Dietetic Products, Nutrition, and Allergies (Ομάδα της EFSA για τα διαιτητικά προϊόντα, τη διατροφή και τις αλλεργίες - NDA)· Scientific Opinion on Dietary Reference Values for fats, including saturated fatty acids, polyunsaturated fatty acids, monounsaturated fatty acids, trans fatty acids, and cholesterol (Επιστημονική γνώμη σχετικά με τις διατροφικές τιμές αναφοράς για τις λιπαρές ουσίες, περιλαμβανομένων των κορεσμένων λιπαρών οξέων, των πολυακόρεστων λιπαρών οξέων, των μονοακόρεστων λιπαρών οξέων, των trans-λιπαρών οξέων και της χοληστερόλης). EFSA Journal 2010· 8(3):1461.
               
               
                  
                     (3)
                  
                        COM(2015) 619 final της 3.12.2015.
               
               
                  
                     (4)
                  
                        EFSA, 2018. Επιστημονική και τεχνική βοήθεια για τα trans-λιπαρά οξέα. Σχετική δημοσίευση EFSA 2018:EN-1433. 16 pp. doi:10.2903/sp.efsa.2018.EN-1433.
               
               
                  
                     (5)
                  
                        REPLACE – an Action package to eliminate industrially-produced trans fatty acids, reference WHO/NMH/NHD/18.4, Mάιος 2018.
               
               
                  
                     (6)
                  
                        Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (EE L 304 της 22.11.2011, σ. 18).
               
               
                  
                     (7)
                  
                        Κανονισμός (EΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Στο μέρος Β του παραρτήματος III του κανονισμού (ΕΚ) αριθ. 1925/2006 παρεμβάλλεται ο ακόλουθος πίνακας:
            
            
               «ΜΕΡΟΣ B
            
            
               Ουσίες με περιορισμό χρήσης
            
            
                     
                        
                           Ουσία με περιορισμό χρήσης
                        
                     
                  
                  
                     
                        
                           Όροι χρήσης
                        
                     
                  
                  
                     
                        
                           Πρόσθετες απαιτήσεις
                        
                     
                  
               
                     
                        
                     
                     
                        
                           Trans-λιπαρά, πλην των trans-λιπαρών που αποτελούν φυσικά συστατικά του λίπους ζωικής προέλευσης
                        
                     
                  
                  
                     
                        
                     
                     
                        
                           Κατ’ ανώτατο όριο 2 γραμμάρια ανά 100 γραμμάρια λίπους σε τρόφιμα που προορίζονται για τον τελικό καταναλωτή και σε τρόφιμα που προορίζονται για προμήθεια εμπόρων λιανικής 
                        
                     
                  
                  
                     
                        Οι υπεύθυνοι επιχειρήσεων τροφίμων οι οποίοι προμηθεύουν σε άλλους υπευθύνους επιχειρήσεων τροφίμων τρόφιμα που δεν προορίζονται για τον τελικό καταναλωτή ή που δεν προορίζονται για προμήθεια εμπόρων λιανικής, εξασφαλίζουν ότι παρέχουν στους υπευθύνους επιχειρήσεων τροφίμων, τους οποίους προμηθεύουν, πληροφορίες σχετικά με την ποσότητα των trans-λιπαρών πλην των trans-λιπαρών που αποτελούν φυσικά συστατικά του λίπους ζωικής προέλευσης, όταν η εν λόγω ποσότητα υπερβαίνει τα 2 γραμμάρια ανά 100 γραμμάρια λίπους.
                     
                  
               
               »